钦定古今图书集成/理学汇编/学行典/第187卷 > 郑绮〈四世孙德珪 德璋〉
## 钦定古今图书集成/理学汇编/学行典/第187卷 > 郑绮〈四世孙德珪 德璋〉

按《宋史孝义传》：“郑绮，婺州浦江人。善读书，通《春秋》《谷
梁》学，以肃睦治家，九世不异爨。四世孙德珪、德璋，孝
友天至，昼则联几案，夜则同衾寝。德璋素刚直，与物
多忤。宋亡，仇家遂陷以死罪。当会逮扬州，德珪哀弟
之见诬，乃阳谓曰：‘彼欲害吾也，何预尔事？我往则奸
状白，尔去得不死乎’？即治行。德璋追至诸暨道中，兄”
弟相持顿足哭，争欲就死。德珪默计沮其行，遂绐以
无往，夜将半，从闲道逸去。德璋复追至广陵，德珪已
毙于狱。德璋闻之，恸绝者数四，负骨归葬，庐墓再期，
每一悲号，乌鸟皆翔集不食。德珪之子文嗣。病偻，
德璋鞠之如己子。